Polisie slaan toe op ontvoeringsindikaatArgieffoto (Foto: SAPD/Facebook) ŉ Ontvoeringsindikaat wat mense teiken op grond van hulle seksuele oriëntasie, is vandeesweek in die kiem gesmoor nadat die Gautengse polisie op vier verdagtes toegeslaan het. Brig. Athlenda Mathe, polisiewoordvoerder, sê die betrokke mans teiken glo al geruime tyd lede van die LGBTQI-gemeenskap. “Die verdagtes maak na bewering gebruik van ŉ pasmaatapp om slagoffers te identifiseer, na afgesonderde gebiede te lok, hulle te ontvoer en dan te beroof,” sê sy. ŉ 26-jarige man het ŉ tyd lank met een van die verdagtes gesels toe hy die afgelope Sondag na ŉ afgeleë gebied in Johannesbrug gelok is. “Hy is by sy aankoms by die ontmoetingspunt gekaap, ontvoer en beroof. Die verdagtes het ook sy persoonlike bankkaarte gebuit en dit glo gebruik om verskeie aankope mee te maak.” Die voorval is by die Mondeor-polisiestasie aangemeld en die taakspan teen ontvoering het inligting gekry dat die verdagtes nog dieselfde dag by ŉ restaurant in Parktown sou ontmoet. Die mans is by die betrokke restaurant aangetref met die slagoffer se bankkaarte, beursie, sak en selfoon. Thabo Ndlovu (33), Ndumiso Mahlangu (27), Sibusiso Tshabalala (27) en Elson Nyati (25) is by die restaurant in hegtenis geneem. Die slagoffer, wat toe nog in hulle kloue was, is gered en is intussen met sy familie herenig. Volgens Mathe het die verdagtes reeds in die Booysens-landdroshof verskyn. Al vier mans staan tereg op aanklag van kaping, ontvoering en afpersing. Die slagoffer se motor, ŉ Mercedes C180, is nog nie teruggevind nie, maar die soektog na die voertuig duur voort. Mathe het die betrokke wetstoepassingsowerhede, onder wie lede van die Johannesburg Metropolisie (JMPD) se honde-eenheid, Gautengse verkeersbeamptes, Tracker-beamptes en lede van die private veiligheidsbedryf, geloof vir hul goeie werk.